Brandweerman val 50m van krans afFoto: ER24 ŉ Brandweerman is in ŉ ernstige toestand nadat hy Dinsdagoggend van ŉ krans afgeval het terwyl hy besig was om ŉ veldbrand in Hillcrest, Kwazulu-Natal, te bestry. “Die brandweerman (46) het ŉ brand tussen digte bome bestry toe hy sowat 50 meter ver geval het,” het André Visser, ŉ woordvoerder van ER24, gesê. Volgens Visser moes paramedici inderhaas onder moeilike omstandighede op die toneel kom. “Reddingswerkers en nooddienste moes van toue gebruik maak om teen die krans af te seil om by die beseerde uit te kom. Noodhulptoerusting is ook na die beseerde afgesak,” het Visser gesê. Die man is op die toneel vir ŉ gebreekte been asook rug- en nekbeserings behandel. Hy is op die toneel stabiliseer en per helikopter na ŉ nabygeleë hospitaal vervoer, waar hy tans aansterk.